'Idols'-beoordelaar wil regstappe doen oor k-woord | Maroela Media
Die televisiepersoonlikheid en Idols-beoordelaar Somizi Mhlongo sê hy beoog regstappe teen 'n vrou wat hom vroeër dié week die k-woord op sosiale media toegesnou het.
Mhlongo het Dinsdag aan Maroela Media gesê 'n vriend het die rassistiese opmerking Dinsdag onder sy aandag gebring.
Die gebruiker, wat intussen haar Twitter-profiel gesluit het, het geskryf: "Is Somizi nie 'n homoseksuele k*****tjie nie?"
Mhlongo sê hy was geskok dat iemand in "vandag se tyd" nog só 'n aanmerking op sosiale media maak én boonop "die vermetelheid het" om hom in die inskrywing te tag.
"Ek gaan beslis 'n klag teen haar aanhangig maak," sê hy. "Ek wag in dié stadium nog vir my regspan om my van raad te bedien. Maar ek gaan beslis nie hierdie opmerking laat vaar nie."
Die televisiester sê die Twitter-gebruiker se ma het intussen sy agentskap gebel en gesê haar dogter is "erg ontsteld" oor die voorval en verkeer glo onder geweldige druk die afgelope paar weke. Die ma het volgens Mhlongo aangevoer dat 'n kuberkraker toegang tot haar dogter se Twitter-rekening verkry het.
Mhlongo sê nóg hy nóg sy regspan is oortuig dat iemand wel onwettig toegang tot haar rekening verkry het. "As dit wel waar is, hoekom het sy nie die inskrywing verwyder nadat sy die reaksie daarop begin sien het nie? Sy het bloot haar rekening gesluit toe aanhangers en ander sosialemediagebruikers haar oor die kole begin haal het."
'n Inskrywing wat Mhlongo Dinsdag op sosiale media gemaak het, is al deur meer as 5 000 Twitter-gebruikers gedeel. In die inskrywing het die televisiepersoonlikheid aanhangers gevra om die vrou te help opspoor aangesien "die tronk op haar wag".
Hy sê hy beoog nie regstappe vir homself nie, maar vir "minderheidsgroepe" wat deur sulke plasings op sosiale media verneder word. "Sulke mense hoort nie in 'n demokratiese land nie. Ek gaan nie regstappe doen ter wille van myself nie, maar vir elke mens wat hom- of haarself as deel van dié minderheidsgroep bevind wat sy oor dieselfde kam skeer."
Mhlongo was in 2015 self midde-in hewige kruisvuur nadat hy gesê het "rassistiese wit Suid-Afrikaners" wat hoop dat "Zuma se val apartheid of 'n wit president" weer sal "terugbring", is mense wat die werklikheid in die land ontken. Hy het ook talle beskuldig dat hulle die #ZumaMustFall-veldtog gebruik as 'n skild om hul rassistiese gedrag weg te steek. Hy het later om verskoning gevra vir dié uitlating.
Nee kyk, mense leer ook nie. Nou gaan hier n paar mense wees wat "false profile" gaan kerm.
Kyk nou het ons weer GROOT nuus.
Ore is min , wel dan moet jy maar kry wat jou kant toe kom
Toe Mhlongo in 2015 sy rassistiese aanvalle op wittes (oor Zuma) gemaak het, het hy om verskoning gevra en geen haan het weer daarna gekraai nie. Nou dat hy aan die ontvangkant is, moet die skuldige tronk toe! Wat sy gesê het was verkeerd, MAAR, oordeel net regverdig. Die rasbeheptheid in dié land is om van siek te word!!
Ek praat dit verseker nie goed nie.Mense leer ook maarnet nie!!! Net jammer geen omgekeerde geval van rasisme word so ernstig aangespreek of veroordeel nie.